Jørn Dohrmann (DF), 2011-01-27:
Tak for det.
Jamen, man kan sige, at det her jo tegner til, at det gælder om at lave overbudspolitik.
Det er i hvert fald ikke det, som Socialdemokraterne har lagt op til, eller som de nogle gange retorisk siger, nemlig at de gerne vil have sikkerhed, og at de gerne vil have det, man kan sige, på lang sigt.
Vi kan da i hvert fald konstatere, at det er der ikke noget af her.
Det, vi i hvert fald siger i Dansk Folkeparti, er jo, at vi gerne vil gå ud og se på, hvordan vi kan løse de her problemer, der er, men vi anerkender jo selvfølgelig også, at landbruget har gjort en fantastisk stor indsats.
Vi må ikke glemme – og det er der nogle, der glemmer i den her debat – at man altså kommer fra et tal, der hedder 135.000 t kvælstof, som der er udledt, og at man nu er nede på 65.000 t. En markant stor reduktion, som man i den socialdemokratiske blok overhovedet ikke anerkender, man anerkender ikke, at der overhovedet er gjort noget på det område her.
Vi fra Dansk Folkeparti siger også, at vi gerne vil have en forklaring på, hvordan det kan være, at man, når vi har sådan nogle planer her, på den ene side af Flensborg Fjord skal reducere med 25 pct., og på den anden side – og det er den danske side – skal reducere med 65 pct. Så man kan spørge: Hvorfor er der den her store forskel?
Vi vil netop gerne have svar på, om man bruger de samme målemetoder, om det er de samme krav, man stiller til erhvervet, for vi er nødt til at skulle tage hensyn til, at vi har et erhverv, som også skal kunne konkurrere mod Tyskland, Holland og alle de andre.
Derfor er vi også tilbage ved at sige: Skal de her vandplaner træde i kraft i 2015, jamen så skal de altså også, hvis der skal være lige konkurrence, træde i kraft i de andre lande i 2015.
Men der er vi bare i den situation, at nogle lande jo allerede nu har sagt, at de først skal træde i kraft i 2027, så derfor kan man sige, at der er en enorm stor udfordring i at få lige konkurrence mellem landene.
Derfor må der også være nogle af de landmænd, som er ude i det åbne land, der har en bekymring for, hvis rød blok kommer til, for så vil sådan en milliardregning vælte ned over landbruget, som i forvejen er i knæ.
Vi kan også høre – og det bekymrer i hvert fald også mig – at Socialdemokraterne den ene dag siger, at de vil reducere med 30.000 t, det går de til forhandling med, og det siger de hele vejen igennem, indtil et par ordførere, eller hvad det nu er, bare et par folketingsmedlemmer, i det nordjyske siger, at det nu er det 19.000 t.
Nu har man lige pludselig et helt andet mål.
Det var derfor, at jeg for lidt siden spurgte ordføreren: Hvad nu med de nye folketingskandidater, som rejser rundt i landet – det gør de i hvert fald i Sønderjylland – hvor de har været ude at sige, at de slet ikke synes, at de vandplaner skal blive til noget, at det er alt, alt for ambitiøst, og at det vil kvæle landbruget, det vil koste arbejdspladser?
Jeg er bare nødt til at spørge igen: Hvem er det så, der egentlig bestemmer, for nu kan jeg høre, at Socialdemokraterne en gang har ændret holdning.
Det ville da være glædeligt, hvis man så også ville ændre holdning en gang til og sige: Lad os nu få undersøgt det, som vi sammen med regeringen jo lagt op til i det forslag til vedtagelse, sådan så vi nu får konkretiseret og får undersøgt, om det er det rigtige udgangspunkt, vi har taget, netop fordi at det ikke bare skal koste arbejdspladser, det her.
Lad mig så sige til dem, der tror, at vi ikke har gjort noget i den her tid, der er gået, for der bliver sagt, at der er gået 10 år: Jamen bare i den tid, jeg har været i Folketinget – det er jo ikke så lang tid, men det er da trods alt siden 2001 – har vi gennemført mange ting på naturområdet.
Vi har i flere omgange brugt masser af penge for at reducere bl.a. kvælstofudledningen.
Vi har lavet naturgenopretningsprojekter, vi planter skov, vi gør masser af ting, men så siger man, så er man i den påstandsfase, hvor man siger, at vi gør ingenting, det går bare tilbage for regeringen.
Vi har en resultatliste, og den er lang, den er rigtig lang.
Den har selvfølgelig også kostet rigtig mange penge, men vi gør det også for at sikre, man kan sige, arbejdspladserne i Danmark, og derfor er det en afvejning af, om man bare vil komme med flere krav, som ikke er finansieret, og som vil gøre, at erhvervet får flere afgifter og udgifter og dermed bliver tvunget mere i knæ.
Vores opbakning til regeringen bygger selvfølgelig på, at vi får det her kigget igennem med henblik på, hvordan vi netop kan få kvalitetssikret, at det, vi foretager os, også er det, vi kan leve med, og at der er noget af det, der også hjælper.